**Što znači biti kršćanin?**

Biti kršćanin više je od poistovjećivanja s određenom religijom ili prihvaćanja određenog sustava vrijednosti. Biti kršćanin znači da si u potpunosti prihvatio ono što Biblija govori o Bogu, čovjeku i spasenju. Razmotri sljedeće istine koje nalazimo u Bibliji.

*Bog je suvereni stvoritelj.* Danas prevladava razmišljanje da je čovjek proizvod evolucije. Međutim, Biblija kaže da nas je stvorio osoban Bog kako bismo ga voljeli, služili mu te uživali u vječnom zajedništvu s njim. Novi zavjet nam otkriva da je sam Isus stvorio sve (Iv 1,3; Kol 1,16). Prema tome, on također posjeduje sve i vlada nad svime (Ps 103,19). To znači da ima vlast nad našim životima, a mi mu dugujemo potpunu odanost, poslušnost i štovanje.

*Bog je svet.* Bog je potpuno i savršeno svet (Iz 6,3); zbog toga ne može počiniti ili odobriti zlo (Jak 1,13). Bog i od nas zahtijeva svetost. Prva Petrova poslanica 1,16 kaže: „Budite sveti, jer sam ja svet!“

*Čovječanstvo je grešno.* Prema Svetom pismu, svi su sagriješili: „Jer nema čovjeka koji ne griješi“ (1. Kr 8,46). To ne znači da smo nesposobni pokazivati ljubaznost, već da sami po sebi nismo sposobni razumjeti i ljubiti Boga ili udovoljiti mu (Rim 3,10-12).

*Grijeh zahtijeva kaznu.* Božja svetost i pravednost zahtijevaju da se svaki grijeh kazni smrću (Ez 18,4). Upravo zbog toga, mijenjanje određenih obrazaca ponašanja ne može riješiti problem grijeha ni otkloniti njegove posljedice.

*Isus je Gospodin i Spasitelj.* Rimljanima 10, 9 kaže: „Jer ako priznaješ ustima svojim da je Isus Gospodin i vjeruješ u srcu svojemu da ga je Bog uskrsnuo od mrtvih, bit ćeš spašen.“ Iako Božja pravednost zahtijeva smrt za grijeh, Bog je u svojoj ljubavi providio Spasitelja koji je platio kaznu i umro za grešnike (1. Pt 3,18). Kristova smrt je udovoljila zahtjevima Božje pravednosti, a Kristov savršeni život ispunio je zahtjeve Božje svetosti (2. Kor 5,21). Na taj način Bog može oprostiti onima koji vjeruju u njega i spasiti ih (Rim 3,26).

*Narav spasonosne vjere.* Istinsku vjeru uvijek prati pokajanje za grijeh. Pokajati se znači složiti se s Bogom da si grešan, priznati mu svoje grijehe, čvrsto odlučiti okrenuti se od grijeha (Lk 13,3; 1. Sol. 1,9) te slijediti Krista (Mt 11,28-30; Iv 17,3) i biti mu poslušan (1. Iv 2,3). Nije dovoljno samo vjerovati neke činjenice o Kristu. Sotona i njegovi sljedbenici vjeruju u istinitog Boga (Jak 2,19), ali niti ga ljube niti su mu poslušni. Iskrena spasonosna vjera proizvodi poslušnost (Ef 2,10).